
ABSTRACT

Comunitatea internaţională este preocupată de identificarea unei noi paradigme a dezvoltării economice, în care bunăstarea materială să nu depindă necondiţionat de creşterea riscurilor legate de mediu, de epuizarea resurselor şi de adâncirea disparităţilor sociale. Este necesară adoptarea unei viziuni comune având ca scop decuplarea creşterii economice de utilizarea excesivă a resurselor naturale prin: limitarea extragerii materiilor prime naturale; reintroducerea în sistemele economice a materialelor rezultate după consum; managementul durabil al deşeurilor şi produselor chimice; asigurarea unor sisteme de distribuţie şi transport care să aibă ca efect limitarea emisiilor de poluanţi şi a consecinţelor negative asupra sănătăţii mediului şi a oamenilor. Atingerea acestor obiective centrale trebuie să conducă la îmbunătăţirea sănătăţii oamenilor, la respectarea capacităţilor de suport a eco-sistemelor naturale, la eradicarea sărăciei şi la îmbunătăţirea calităţii vieţii.

În ultimii ani, conceptul de “economie verde” dezbătut iniţial în mediile de specialitate cu referire la economia mediului, a pătruns tot mai mult în problematica internaţională a dezvoltării durabile şi în discursurile politice privind mediul şi dezvoltarea. Preocuparea recentă pentru o economie verde a fost alimentată de deziluzia generată de disfuncţionalitatea pieţelor, de crizele multiple apărute în prima decadă a noului mileniu, în special criza economică şi financiară din anul 2008. 

Economia verde este o mare oportunitate pentru toate ţările lumii, este o economie reală care păstrează echilibrul dintre resurse-nevoi şi mediu, vizează calitatea şi nu cantitatea, pune accent pe regenerare, reciclare, refolosire şi creativitate. Eco-eficienţa implică atât inovarea pentru un grad mare de dematerializare a produselor, serviciilor şi sistemelor, cât şi modificarea severă a practicilor actuale de producţie şi consum. Aceasta este motivată nu numai de îngrijorările legate de protecţia mediului, dar şi de perspectivele unor economii financiare semnificative sub forma unor cheltuieli reduse pentru energie, apă, materii prime, materiale, combustibil etc. Aplicarea principiului eco-eficienţei în producţie conduce la reducerea efectelor profundei crize economice, ecologice, social-politice şi cultural-spirituale care marchează planeta şi ţările noastre.

Noua economie trebuie să fie economia lumii moderne, a pieţei muncii, a nevoilor umane, a materiilor prime şi a modului în care acestea se corelează pentru armonizarea nevoilor umane cu nevoile mediului. Noua economie trebuie să pună accent pe utilizarea şi reutilizarea valorilor şi nu pe schimbarea lor, pe latura calitativă a produselor şi mai puţin pe latura cantitativă, pe regenerare, reciclare, reutilizare şi mai puţin pe acumulare de bani sau bunuri materiale.

Economia verde este soluţia pentru o viaţă sănătoasă, prosperă şi curată, iar politicile economice trebuie să stabilească pieţei un cadru ecologic de bază foarte clar, care să vizeze: reducerea drastică a emisiilor ce ne deteriorează clima, conservarea peisajelor naturale din zonele rurale, protejarea diversităţii biologice a planetei, stoparea producerii de deşeuri nucleare etc.

Trecerea de la o societate a deşeurilor la o economie a reciclării va oferi noi locuri de muncă, va înlocui industriile de extracţie, va crea stabilitate economică şi socială, va asigura un mediu mai sănătos şi mai curat. Economia verde nu va mai fi în conflict cu sistemul său suport - eco-sistemul planetar - şi va putea susţine progresul economic pentru un viitor îndelungat.

Tranziţia spre o economie verde înseamnă politici şi investiţii care vor decupla creşterea economică de creşterea consumului curent intensiv de materii prime şi de energie. O economie verde poate fi gândită ca o economie cu emisii reduse, prin utilizarea eficientă şi durabilă a resurselor şi asigurarea incluziunii sociale. Într-o economie verde, creşterea veniturilor şi ocuparea forţei de muncă trebuie impulsionate prin investiţii publice şi private care reduc emisiile de carbon şi poluarea, sporesc eficienţa energetică şi eficienţa resurselor şi previn pierderea biodiversităţii şi a serviciilor eco-sistemelor.


Lucrarea prezintă informaţii referitoare la etapele pregătitoare ale Conferinţei ONU pentru dezvoltare durabilă (Rio de Janeiro, 4-6 iunie 2012), la dezvoltarea durabilă şi economia verde în România, precum şi la obiectivele ţintă şi modalităţile de acţiune cuprinse în Strategia naţională de dezvoltare durabilă 2012-2020-2030.

I. ETAPELE PREGĂTITOARE ALE CONFERINŢEI ONU PENTRU DEZVOLTARE DURABILĂ

După 20 de ani de la Conferinţa privind mediul şi dezvoltarea (Rio de Janeiro, 1992) comunitatea internaţionala pregătește cea mai mare provocare pentru economia mondială: trecerea spre un nou tip de economie – „Economia verde”. Conferința ONU pentru Dezvoltare Durabilă, cunoscută şi sub denumirea de Rio+20 (pentru că se desfășoară la 20 de ani de la Summitul Pământului, de la Rio de Janeiro din 1992), îşi propune să asigure reînnoirea angajamentelor politice în favoarea dezvoltării durabile. De asemenea, în cadrul Conferinţei vor fi analizate progresele făcute până în prezent, vor fi identificate decalajele înregistrate în aplicarea angajamentelor şi vor fi identificate noile provocări pentru deceniile următoare.  


 
Conform documentelor ONU
 referitoare la principalele teme aflate în dezbatere, Conferinţa Organizaţiei Naţiunilor Unite privind Dezvoltarea Durabilă este o oportunitate istorică de a defini noi căi pentru asigurarea unui mediu mai sigur, mai echitabil, a unei lumi mai curate, mai verzi şi mai prospere. După 20 de ani de la Summit-ul Pământului, după elaborarea Agendei 21, în cadrul Conferinţei se va elabora un plan prin care se va regândi creşterea economică, echitatea socială şi protecţia mediului. Conferinţă ONU va reuni guvernele lumii, instituţiile internaţionale, reprezentanţii sectorului privat şi organizaţiile nonguvernamentale majore, care vor conveni asupra unor măsuri variate care pot reduce sărăcia, promovând în acelaşi timp locuri de muncă decente, energie curată şi o utilizare mai durabilă şi echitabilă a resurselor. Conferinţa Rio +20 este o şansă de a schimba modul tradiţional de a produce şi de a acţiona pentru a pune capăt sărăciei, de a acţiona împotriva distrugerii mediului înconjurător şi de a construi o punte spre viitor. Documentele subliniază că obiectivul eradicării sărăciei nu poate fi realizat fără gestionarea şi utilizarea durabilă a resurselor naturale, populaţia săracă depinzând în mare măsură de resursele naturale pentru a-și asigura mijloacele de trai. În acest context, îndeplinirea Obiectivelor de Dezvoltare ale Mileniului este în strânsă intercondiţionalitate cu politicile privind Economia Verde. Problematica sărăciei, foametei, a salubrităţii, a sănătăţii și educaţiei, toate sunt extrem de interconectate cu capitalul natural şi capacitatea de regenerare a ecosistemelor naturale. Trebuie să se ia în considerare interconectările între biodiversitate şi serviciile ecosistemelor, adaptarea la schimbările climatice, securitatea alimentară, bunăstarea şi sănătatea populaţiei pe termen lung, eradicarea sărăciei şi dezvoltarea economică. În acest context, trebuie să se înţeleagă şi să se conştientizeze valoarea naturii şi impactul social şi economic determinat de pierderea biodiversităţii, decidenţii politici să fie mai bine informaţi în legătură cu domeniul protecţiei capitalului natural. O importanţă deosebită o au investiţiile în conservarea şi refacerea ecosistemelor, ce pot dezvolta o producţie agricolă durabilă, în special în statele cu economii în dezvoltare, având ca efect îmbunătăţirea rezervelor de apă dulce, reducerea considerabilă a impactului fenomenelor naturale periculoase şi, implicit, a limitării insecurităţii. 


Tranziţia către un nou sistem economic, numit Economia Verde, având la bază dezvoltarea durabilă, este recunoscută ca fiind cel mai bun răspuns la crizele globale din ultimii ani, în special în gestionarea problematicilor de mediu și sociale. Este nevoie de introducerea de măsuri de politici de dezvoltare durabilă simultan cu adoptarea politicilor publice care să poată depăși încetinirea creşterii economice recente, precum și oferirea de noi oportunităţi pentru a susţine creşterea economică şi reducerea sărăciei. Această nouă formă de dezvoltare economică, numită Economia Verde trebuie privită ca o formă de adaptare a sistemului economic pe termen lung la diferitele crize cu care se poate confrunta, ca o corelaţie între creşterea economică şi utilizarea durabilă a resurselor naturale, precum şi producţia şi consumul durabile, cu accent pe politica industrială durabilă. 


În contextul dezvoltării durabile, trebuie concentrate eforturile pentru implementarea politicilor asociate cu Economia Verde, accelerarea unor astfel de acţiuni coordonate fiind considerată extrem de necesară. Aşa cum afirma și Secretarul General ONU, domnul Ban Ki-moon, „trebuie să luăm în calcul, o dată cu ieșirea din criză, metoda cea mai bună de a asigura un cadru pentru o creștere economică echilibrată și puternică, și anume să punem în prim plan dezvoltarea și să investim într-o redresare economică verde.”

Documentul ONU de prezentare a Conferinţei intitulat Construind împreună viitorul comun explică necesitatea organizării acestei reuniuni, subliniind următoarele cauze: până în anul 2050, planeta  va avea 7 miliarde de locuitori; una din cinci persoane (1.400.000.000 locuitori) trăiesc cu 1,25 $ pe zi sau mai puţin; un miliard şi jumătate de persoane nu au acces la energie electrică; aproape un miliard de oameni suferă de foame în fiecare zi; emisiile de gaze cu efect de seră continuă să crească, şi mai mult de o treime din toate speciile cunoscute ar putea să dispară în cazul în care schimbările climatice continuă. În viitor, vor fi costuri mult mai mari dacă nu se vor lua măsuri pentru combaterea distrugerii mediului, iar din această perspectivă, reuniunea Rio+20 este o oportunitate  de a gândi la nivel global, astfel încât să se poată acţiona la nivel local pentru a asigura viitorul comun. "Dezvoltarea durabilă nu este o opţiune! Este numai calea care permite ca toată omenirea să împărtăşească o viaţă decentă pe aceasta, o planetă. Rio +20 dă generaţiei noastre posibilitatea de a alege această cale ", afirma Sha Zukang, Secretarul general al Conferinţei.

Actualmente se desfăşoară etapa de pregătire a Conferinţei ONU pentru Dezvoltare Durabilă
 care se va organiza anul viitor. Sunt supuse dezbaterii, discuţiilor şi negocierilor dintre diferite state, grupuri, organizaţii din cadrul ONU, ambele teme ale conferinţei: Economia Verde in contextul dezvoltării durabile şi al eradicării sărăciei şi Cadrul Instituţional pentru Dezvoltare Durabilă.

În acest proces de negocieri şi dezbateri, Romania deţine un rol major prin implicarea pe care o are ca Președinte al celei de a 19-a sesiuni a Comisiei ONU pentru Dezvoltare Durabilă CSD19 (mai 2010 – mai 2011), calitate deţinută de ministrul mediului și pădurilor, László Borbély. 


Pe data de 4 martie 2011
, la sediul Organizaţiei Naţiunilor Unite, ministrul mediului şi pădurilor, László Borbély, Preşedintele Comisiei ONU pentru Dezvoltare Durabilă (CSD 19), a prezidat sesiunea de închidere a lucrărilor Reuniunii Pregătitoare Interguvernamenale pentru cea de-a 19-a sesiune a Comisiei ONU pentru Dezvoltare Durabilă, care a avut loc în perioada 28 februarie – 4  martie 2011. Reuniunea a avut ca scop elaborarea Documentului de negociere („Chair’s Draft Negociations Text”) care avea să reprezinte baza pentru negocierile din cadrul CSD19, în perioada 2 – 13 mai 2011;  negocierile au vizat 5 domenii tematice: transporturi, produse chimice, managementul deşeurilor, minerit şi cadrul decenal al programelor privind consumul şi producţia durabile. Referitor la documentul de negociere, ministrul român a menţionat că „în politica de dezvoltare durabilă stabilim decizii pe termen lung, însă adevarata provocare o reprezintă găsirea unor modalităţi de implementare a acestora la nivel regional şi naţional.” Referitor la cea mai sensibilă temă a CSD19 – Cadrul decenal al programelor privind consumul şi producţia durabile -, Laszlo Borbely a declarat că acesta „trebuie să aibă ca scop accelararea trecerii către un consum şi o producţie durabile pentru îmbunătăţirea calităţii vieţii, respectând capacitatea de suport a ecosistemelor, promovarea eradicării sărăciei şi atingerea Obiectivelor de Dezvoltare ale Mileniului şi a altor ţinte stabilite la nivel internaţional, pregătind omenirea pentru o nouă era a decuplării creşterii economice de degradarea mediului.”

La CSD19, din 2-13 mai 2011
, nu s-a ajuns la un acord comun referitor la unele decizii și recomandări politice pe cele 5 domenii tematice: transporturi, produse chimice, managementul deșeurilor, minerit si cadrul decenal privind consumul și producţia durabile. A existat un consens pentru trei domenii tematice – transporturi, minerit, cadrul decenal al programelor privind consumul şi producţia durabile. După consultarea în Biroul CSD19, precum şi cu principalii actori de negociere, ministrul László Borbély şi-a asumat decizia prezentării în sesiunea plenară a unui document care a încercat să apropie toate punctele de vedere privind opţiunile de politică şi măsurile practice pentru accelearea implementării la nivel global a celor 5 domenii tematice. Documentul propus de Preşedintele CSD19 a primit aprecieri pozitive din partea Statelor Unite al Americii, Uniunii Europene, Japoniei, recunoscându-se faptul că este un document echilibrat, care reflectă eficient dezbaterile ce au avut loc; acestea s-au pronunţat în favoarea adoptării documentului ca rezultat al CSD19. Grupul G-77/China s-a opus adoptării documentului, formulând o serie de propuneri, precum şi refuzul de a agrea textul fără o referire privind drepturile popoarelor care trăiesc sub ocupaţie străină (referire susţinută de Liga Statelor Arabe). După numeroase dezbateri în consultări separate, a fost convocată plenara, însă nu a existat consensul necesar pentru adoptarea documentului propus de Preşedintele CSD19.


Rolul ministrului László Borbély, în calitate de Preşedinte al CSD19 a fost deosebit de important în medierea şi apropierea punctelor divergente ale fiecărui domeniu tematic, în discuţiile cu principalii negociatori în momentele în care exista pericolul unui blocaj al negocierilor, în urgentarea procesului de negociere.

Menţionăm că pe data de 13 mai 2011, ministrul László Borbély a prezidat Dialogul ministerial referitor la aşteptările privind rezultatele viitoarei Conferinţe Rio+20, în deschiderea căreia Secretarul General ONU, domnul Ban Ki-moon a declarat că „pentru a avea o contribuţie la Conferinţa Rio+20, este esenţială finalizarea negocierilor, în sensul unei obţinerii acum, la CSD19, a unui rezultat pozitiv.”

Pe data de 28 septembrie 2011, secretarul de stat Doru Costea a susţinut discursul naţional al României în cadrul celei de-a 66-a sesiuni a Adunării Generale ONU
, discurs în care s-a referit la: angajamentul României pentru pregătirea Conferinţei Naţiunilor Unite privind Dezvoltarea Durabilă (CNUDD), România deţinând preşedinţia Comisiei ONU pentru Dezvoltare Durabilă; necesitatea promovării economiei verzi; continuarea mobilizării pentru combaterea schimbărilor climatice şi necesitatea adoptării unui regim global post –Kyoto.

II. ROMÂNIA - COORDONATE PRINCIPALE ALE STRATEGIEI DE DEZVOLTARE DURABILĂ
1. Dezvoltarea durabilă şi economia verde 

 Asigurarea unei dezvoltări economice durabile şi creşterea calităţii vieţii sunt priorităţi majore ale României. Acestea presupun atât îmbunătăţirea răspunsului la dezastrele naturale, la creşterea gradului de siguranţă a cetăţenilor, la conservarea biodiversităţii şi a patrimoniului natural, cât şi promovarea unei economii mai eficiente din punct de vedere al utilizării resurselor. Şi nu în ultimul rând, aceste politici se vor baza pe economia verde.

Programul Naţional de Reformă (PNR) 2011-2013 cuprinde măsuri prin care se implementează priorităţile de reformă subsumate obiectivelor strategiei Europa 2020, inclusiv cele care vizează asigurarea unei creşteri economice ecologice.

Pentru orientarea economiilor tuturor statelor membre către creştere economică durabilă şi generarea de locuri de muncă mai multe şi mai bune, UE a dezvoltat o strategie coerentă - Europa 2020, care stabileşte obiective ambiţioase în cinci domenii: ocuparea forţei de muncă; cercetarea, dezvoltarea şi inovarea; energia şi schimbările climatice; educaţia; incluziunea socială. Aceste obiective au fost translatate de toate statele membre în ţinte naţionale şi trebuie reflectate în toate politicile sectoriale şi orizontale care vizează dezvoltarea în deceniul 2011 - 2020.

În contextul Strategiei Europa 2020, obiectivul creşterii economice durabile este urmărit prin iniţiativa emblematică “O Europă eficientă din punctul de vedere al utilizării resurselor”, care stabileşte un set de acţiuni relevante pentru promovarea economiei verzi; iniţiativa este strâns legată de alte iniţiative emblematice, precum Politica industrială, Uniunea inovării, Agenda digitală şi Agenda pentru noi competenţe şi noi locuri de muncă.

Aşa cum se preconizează în iniţiativa emblematică “O Uniune a inovării”, existenţa unor norme şi obiective de mediu mai stricte dă un impuls puternic eco-inovării. Schema UE de comercializare a certificatelor de emisii reprezintă un exemplu privind modul în care pot fi mobilizate forţele pieţei unice pentru utilizarea cât mai eficientă a resurselor. 

Strategia urmăreşte o serie de obiective legate de conceptul de dezvoltare durabilă, vizând trinomul “20 x 20 x 20” (reducerea emisiilor de gaze cu efect de seră cu 20%, creşterea eficienţei energetice cu 20% sau scăderea consumului de energie cu 20%, creşterea ponderii surselor regenerabile de energie în consumul final brut de energie la 20%), până la nivelul anului 2020.

În ceea ce priveşte eficacitatea energetică, iniţiativa emblematică “O Europă eficientă din punctul de vedere al utilizării resurselor” estimează că primele nouă măsuri adoptate în cadrul Directivei privind proiectarea ecologică vor reduce consumul cu aproximativ 340 TWh până în 2020, adică echivalentul a energiei produse de 77 de centrale electrice obişnuite. Se preconizează, de asemenea, că Directiva revizuită privind performanţa energetică a clădirilor, care a intrat în vigoare în iulie 2010, va duce la scăderea cu aproximativ 5% a consumului final de energie la nivelul UE până în 2020. 

Dacă se vor pune în aplicare politicile necesare, iar infrastructura, tehnologia şi piaţa vor avea evoluţii pozitive, modelele arată că producţia de energie electrică, sectorul rezidenţial şi cel industrial ar trebui să poată reduce cu peste 80% emisiile de gaze cu efect de seră, sectorul transporturilor cu aproximativ 60%, iar sectorul agricol cu aproximativ 40%.

Prin Programul Naţional de Reformă 2011-2013, România se aliniază eforturilor UE pentru reducerea emisiilor de gaze cu efect de seră (GES) cu cel puţin 20% faţă de nivelurile din 1990. Pentru atingerea acestui obiectiv, în România s-a stabilit un set de măsuri integrate axate pe două linii principale de reformă: a) susţinerea tranziţiei către o economie mai eficientă din punct de vedere al utilizării resurselor şi al reducerii emisiilor de gaze cu efect de seră şi b) dezvoltarea de noi tehnologii şi măsuri de atenuare a efectelor emisiilor de GES.

Se preconizează ca, în anul 2020, ponderea energiei din surse regenerabile în consumul final brut de energie să fie de 24%, iar ţinta naţională pentru eficienţa energetică  o constituie reducerea consumului de energie primară cu 19%.

România dispune de un potenţial important şi diversificat de surse regenerabile de energie, estimat la 1,2 TW pentru energia solară, 23 TW pentru energia eoliană, 36 TW pentru energia hidro. Potenţialul hidrotehnic amenajabil este exploatat în proporţie de cca. 48%, iar în sectorul eolian există o capacitate instalată de 500 MW. Din analiza potenţialului energetic al surselor regenerabile de energie rezultă că, pentru atingerea ţintei stabilite pentru 2020, România va trebui să valorifice 63,5% din potenţialul total al surselor regenerabile de energie de care dispune. În prezent, România produce aproximativ 18% din energie din surse regenerabile. 

Pentru atingerea ţintei naţionale asumate în domeniul surselor regenerabile de energie (SRE), direcţiile de acţiune - subsumate obiectivului general al Strategiei energetice a României pentru perioada 2007-2020 - vizează cu precădere: creşterea gradului de valorificare a SRE pentru producţia de energie electrică şi termică; perfecţionarea pieţei de certificate verzi; promovarea unor mecanisme de susţinere a utilizării resurselor energetice regenerabile în producerea de energie termică şi a apei calde menajere.

În România, afacerile verzi sunt la început, investiţiile în parcuri eoliene şi în centrale care utilizează energia solară aflându-se în fază incipientă. Pentru producerea energiei regenerabile, creşterea eficienţei energetice şi agricultura ecologică, Comisia Europeană alocă fonduri prin Programul operaţional sectorial de creştere a competitivităţii economice. Pentru sprijinirea investiţiilor în modernizarea şi realizarea de noi capacităţi de producere a energiei electrice şi termice prin valorificarea biomasei, a resurselor hidroenergetice, solare, eoliene, geotermale etc. au fost alocate 263 de milioane de euro pentru perioada 2007-2013. 

România are potenţial energetic şi posibilităţi de amplasare a agregatelor eoliene; astfel se pot monta instalaţii eoliene cu o capacitate de până la 1.400 MW, ceea ce semnifică un aport de energie electrică de aproape 23.000 GWh/an. Energia solară este utilizată în special pentru producerea de apă caldă menajeră din locuinţe individuale, iar dacă s-ar exploata la maximum întregul potenţial solar, s-ar putea substitui aproximativ 50% din volumul de apă caldă menajeră sau 15% din cota de energie termică pentru încălzirea curentă. În condiţiile meteosolare din ţara noastră, un captor solar-termic are un randament care variază între 40 şi 90%.

O altă sursă de energie regenerabilă în care România are un potenţial imens este apa; acest potenţial este folosit în proporţie de 48%. Biomasa este principalul combustibil rural folosit mai ales pentru încălzirea caselor şi apei, iar exploatarea la maximum a potenţialului de biomasă presupune utilizarea în totalitate a reziduurilor din exploatarea forestieră, a rumeguşului şi altor resurse din lemn, a deşeurilor agricole rezultate din cereale sau tulpini de porumb, resturi vegetale de viţă de vie, precum şi reziduuri menajere urbane. 

Serviciile energetice eficiente care folosesc fluxurile naturale de energie vor proteja clima globală, vor crea noi locuri de muncă, vor ajuta ţările în curs de dezvoltare să reducă sărăcia, vor mări securitatea personală şi socială, vor reduce tensiunile internaţionale datorate resurselor şi vor îmbunătăţi deopotrivă sănătatea oamenilor şi pe cea a ecosistemelor. În acest sens, se impune atingerea următoarelor obiective:

▪ includerea viitorului în responsabilitatea generaţiilor prezente şi luarea în considerare a impactului deciziilor actuale asupra generaţiilor viitoare;
▪ elaborarea de noi tehnologii pentru maximizarea producerii şi utilizării energiei fără carbon, minimizarea costurilor şi optimizarea accesului la bunurile ecologice; ▪ corelarea politicilor demografice cu politicile economice, sociale, educaţionale, culturale pentru asigurarea echilibrului optim între nevoile şi resursele populaţiei; ▪ înlocuirea obiceiurilor şi practicilor nesănătoase de producţie cu practici eco-eficiente atât pentru  întreprinzători, cât şi pentru consumatori (producţie ecologică, limitarea consumului de produse, acţiuni legate de mediu, respingerea produselor periculoase pentru sănătatea oamenilor); 
▪ protejarea şi îmbunătăţirea permanentă a solului/vegetaţiei, luând în considerare faptul că, anual, solul poate absorbi 13% din emisiile de CO2 cauzate de oameni, fiind deci un captator puternic al gazelor carbonice şi gazelor cu efect de seră din atmosferă; 
▪ încheierea unor acorduri de mediu eficiente care să reglementeze în modul cel mai echitabil răspunderea faţă de exploatarea ineficientă şi poluantă a mediului socio-uman şi natural;
▪ asigurarea stabilităţii economice pentru a permite implementarea şi monitorizarea obiectivelor economice şi ecologice atât în perioada de “boom”, cât şi în cea de recesiune; 
▪ asigurarea stabilităţii politice care să conducă la identificarea de soluţii eficiente în rezolvarea problemelor cu impact pe termen lung;
▪ informarea şi prevenirea oamenilor cu privire la consecinţele nedorite şi neaşteptate ale unei economii iraţionale, risipitoare, ineficiente, poluante şi păgubitoare.

Ca orice revoluţie economică, trecerea la economia verde implică eforturi susţinute şi multe sacrificii, iar înscrierea pe calea dezvoltării durabile va fi un proces îndelungat şi complex. Parlamentele, alături de guverne, trebuie să joace un rol important, acţionând cu promptitudine în interiorul frontierelor şi conlucrând cu celelalte parlamente şi guverne atât la nivel european, cât şi global. 
2. Strategia naţională de dezvoltare durabilă 2012-2020-2030. Obiective ţintă şi modalităţi de acţiune, pe domenii

▪ Schimbările climatice şi energia curată

Obligaţiile privind reducerea emisiilor de gaze cu efect de seră ce vor reveni României în perioada post-2012: reducerea, până în anul 2020, cu 20% a emisiilor de gaze cu efect de seră, comparativ cu nivelul anului 1990, şi creşterea cu până la 20% a ponderii energiei din surse regenerabile în totalul consumului energetic; creşterea eficienţei energetice cu 20%; un consum minim de 10% de biocarburant din consumul total în domeniul transporturilor. În contextul obiectivului de reducere a emisiilor de gaze cu efect de seră cu 20%, promovarea utilizării surselor regenerabile de energie constituie un domeniu de importanţă majoră în pachetul legislativ privind schimbările climatice şi energia din surse regenerabile prezentat de Comisia Europeană la 23 ianuarie 2008. 

Prin măsuri coerente de creştere a eficienţei energetice se va obţine o reducere a consumului de energie finală cu 13,5% în perioada 2008-2016 în comparaţie cu nivelul consumului mediu din perioada 2001-2005, în conformitate cu primul Plan Naţional de Acţiune în domeniul eficienţei energetice 2007-2010. Acest obiectiv se va realiza prin măsuri legislative, reglementări, acorduri voluntare, extinderea serviciilor pentru economii de energie, instrumente financiare şi de cooperare.

Pe baza unor politici naţionale şi a unor strategii energetice la nivel regional şi local se va promova modernizarea sistemelor de cogenerare şi încălzire urbană prin folosirea unor tehnologii de înaltă eficienţă. Reabilitarea energetică a cel puţin 25% din fondul de clădiri multietajate va asigura obţinerea unor importante economii de energie, reducerea emisiilor de dioxid de carbon şi creşterea suportabilităţii facturilor energetice la nivelul consumatorilor. 

În ceea ce priveşte sursele regenerabile de energie, în condiţiile în care obiectivul-ţintă pe ansamblul Uniunii Europene este ca 20% din totalul consumului de energie să provină din surse regenerabile în anul 2020, noile obiective pentru România în perioada 2012-2020 se vor conforma ţintelor asumate în procesul de distribuire a responsabilităţilor statelor membre UE. La nivelul anului 2010, ponderea resurselor regenerabile va reprezenta, în România, circa 11% din consumul total de resurse primare de energie, urmând ca, în 2015, să ajungă la 11,2%. 

Aplicarea sistemului „certificatelor verzi” va spori ponderea energiei electrice produse din surse regenerabile la 9-10% din consumul final de energie electrică raportat la cantitatea de electricitate vândută consumatorilor, având în vedere că mecanismul centralizat de tranzacţionare, „Piaţa Certificatelor Verzi”, funcţionează încă din anul 2005. De asemenea, legislaţia în domeniu prevede obligaţia furnizorilor de a achiziţiona anual un număr de certificate verzi egal cu produsul dintre valoarea cotei obligatorii (convenite în cadrul UE prin distribuirea responsabilităţilor între statele membre privind promovarea energiei regenerabile) şi cantitatea de energie electrică furnizată anual consumatorilor finali.

Sectoarele vulnerabile la efectele schimbărilor climatice în România care necesită o analiză mai detaliată sunt: biodiversitatea, agricultura, resursele de apă, sectorul forestier, infrastructură-construcţii, transport, turism, energie, industrie, sănătate.

O atenţie deosebită trebuie acordată comunităţilor sărace care depind în mare măsură de utilizarea directă a resurselor naturale locale. Acestea dispun de mijloace reduse de subzistenţă şi de o capacitate limitată de a face faţă variabilităţii climatice şi dezastrelor naturale.

Potrivit studiului de impact realizat în vederea menţinerii unui echilibru echitabil între eforturile întreprinse de statele membre ale UE pentru atingerea obiectivului de reducere unilaterală în anul 2020 a emisiilor de gaze cu efect de seră cu 20% faţă de nivelul de emisii din 1990, sectoarele non-ETS (din afara schemei de comercializare a certificatelor de emisii) din România, reprezentate prin sursele mici din sectoarele de energie şi industrie şi din sectoarele transporturi, construcţii, agricultură, deşeuri etc. ar fi posibil să beneficieze de o creştere cu 19% a emisiilor de gaze cu efect de seră raportate la nivelul anului 2005.

Emisiile din sectoarele ETS (operatorii economici care fac parte din schema de comercializare a certificatelor de emisii) vor fi reglementate prin uniformizarea la nivel european a metodelor de alocare şi distribuire a certificatelor. Pentru anul 2020 se prevede ca numărul total de certificate de emisii de gaze cu efect de seră la nivel european să fie redus cu 21% faţă de numărul acestora în anul 2005. 

Conform Pachetului legislativ aflat în dezbaterea Parlamentului European şi a Consiliului UE, România va trebui să majoreze cota parte a surselor regenerabile (solară, eoliană, hidro, geotermală, biogaz etc.) în consumul final de energie, de la 17,8% în 2005 la 24% în 2020 (faţă de media UE de 8,5% în 2005, cu obiectivul de a ajunge la 20% în 2020). Ţinta avută în vedere de România este ca, la nivelul anului 2020, ponderea energiei electrice produse din surse regenerabile să ajungă la 38%.

Prin creşterea eficienţei energetice, consumul de energie primară se va reduce cu 20%, iar cel de energie finală cu 18% comparativ cu media consumului din 2001-2005.

Intensitatea energiei primare va scădea la 0,26 tep/1.000euro-2005 (aproape de media UE din 2006), iar intensitatea energiei finale la 0,17 tep/1.000euro-2005 (sub media UE din 2006). 

Nivelul de utilizare în transporturi a biocarburanţilor şi altor carburanţi regenerabili va reprezenta minimum 10%, procent calculat pe baza conţinutului energetic al tuturor tipurilor de benzină şi motorină folosite, în condiţiile respectării criteriilor de sustenabilitate aferente acestor produse, cu o ţintă intermediară de 5,75% în 2010.

Va continua procesul de reabilitare energetică a circa 35% din fondul de clădiri multietajate de locuit, administrative şi comerciale.

Vor fi puse în funcţiune şi racordate la sistemul naţional noi unităţi de producere a energiei electrice pentru acoperirea cererii prevăzute, inclusiv 2 noi reactoare nucleare la centrala de la Cernavodă şi finalizarea unor proiecte hidroenergetice.

Prin creşterea eficienţei energetice, consumul de energie primară se va reduce cu 30%, iar consumul de energie finală cu 26% comparativ cu media consumului din perioada 2001-2005. Se va generaliza iluminatul cu lămpi eficiente.

Se va extinde utilizarea tehnologiilor curate de producere a energiei electrice şi căldurii bazate pe surse de energie şi centrale electrice cu emisii foarte reduse de carbon, prevăzute cu facilitaţi pentru captarea şi stocarea geologică a dioxidului de carbon.

Va continua construirea de centrale şi amenajări hidrotehnice care să prelucreze 15-20% din potenţialul hidroenergetic amenajabil dar încă nevalorificat.

În vederea acoperirii necesarului de energie electrică pentru dezvoltarea economică şi consum se vor realiza suplimentar 2 unităţi nuclearo-electrice. 

Se va continua reabilitarea termică a circa 40% din fondul existent de clădiri multietajate, precum şi dezvoltarea de proiecte de clădiri pasive sau cu consumuri energetice foarte reduse (15-50 kWh pe metru pătrat şi an).

▪ Transport durabil

Dezvoltarea transporturilor are în vedere facilitarea includerii sistemelor urbane din România în mediul european, prin îmbunătăţirea serviciilor rutiere, feroviare, maritime, fluviale şi aeriene având destinaţiile principale în Europa. Indicatorul relativ al accesibilităţii (combinând servicii, transbordări, preţuri şi durate de călătorie) urmează să se alinieze progresiv, până în anul 2020, la cel existent în zonele metropolitane din Europa.

Condiţiile de siguranţă vor creşte, estimându-se o reducere cu 50% a numărului de decese în urma accidentelor din transporturi în perspectiva anului 2030 faţă de anul 1998.

În domeniul protecţiei infrastructurii de transport se va dezvolta o politică de „risc zero”, iar riscurile existente vor fi reevaluate continuu la toate modurile de transport.

Pentru îmbunătăţirea comportamentului în raport cu mediul, se va diminua progresiv impactul global al emisiilor poluante din transporturi în vederea încadrării în obiectivele stabilite pentru România privind plafoanele naţionale de emisii. Până în 2015, se va realiza o reducere cu 5% a depăşirilor actuale ale nivelurilor limită privind calitatea aerului în oraşe, urmând ca proporţia să crească apoi până la 15% la emisiile unde transportul constituie sursa principală de poluare

Ţinând seama de situaţia precară a infrastructurii şi a parcului de mijloace de transport, precum şi tendinţele negative înregistrate în ultimii ani în privinţa productivităţii resurselor consumate, acestui sector îi revine o pondere semnificativă din alocările de fonduri UE nerambursabile pentru perioada 2007-2013.

Deşi estimarea modului în care va evolua cererea de transport în tone/km în raport cu creşterea PIB prezintă încă un înalt grad de incertitudine, se poate aprecia că stabilizarea cererii nu se va putea realiza în perioada 2007-2013, iar tendinţa de cuplare negativă înregistrată în perioada 2001-2005 va continua şi după anul 2013. 

Pentru minimizarea efectelor adverse ale transportului asupra mediului se va elabora o strategie privind protecţia mediului în domeniul transporturilor, corelată cu noile politici ale UE, inclusiv cu reglementările în domeniul maritim, focalizată pe indicatori privind nivelurile admisibile, metodele şi mijloacele de monitorizare şi control pentru emisiile poluante, gazele cu efect de seră şi pentru zgomotele la sursă provenite din activităţile de transport. 
În urma măsurilor întreprinse cererea de transport în tone/km raportată la PIB se va putea reduce în perioada 2013-2020, astfel încât, în anul 2020, să se atingă valoarea medie a UE.

Se prevede ca, progresiv, după anul 2020, să se finalizeze majoritatea proiectelor de modernizare şi dezvoltare începute şi în special a celor incluse în perioada de programare 2018-2024, iar prioritatile să se concentreze pe atingerea standardelor comunitare ale serviciilor oferite pe Reţeaua Principală de Trafic Intens TEN-T, pe reţeua modernizată şi dezvoltată (în mod firesc, vor exista diferenţe între previziuni şi rezultatele efective, acestea urmând să fie revizuite şi corectate periodic).

Se va extinde sistemul coordonat de gestionare a traficului şi vor fi introduse sisteme noi de tarife pentru folosirea infrastructurii de către diferite grupuri de utilizatori.

▪  Producţie şi consum durabile

În România, există un dezechilibru structural în ceea ce priveşte consumul alimentar al populaţiei, precum şi deficienţe de ordin calitativ în producţia şi comercializarea alimentelor. Totodată, deşi dispune de condiţii naturale deosebit de favorabile pentru acoperirea cel puţin a necesarului de consum intern, sectorul agricol nu asigură accesul întregii populaţii la o alimentaţie raţională, iar preţurilor unor produse alimentare nu sunt accesibile grupurilor vulnerabile. Autoconsumul alimentar este ridicat, în special în zonele rurale, iar pentru aprovizionarea oraşelor se importă unele alimente de bază. 

Este deci necesară modificarea, prin politici şi instrumente adecvate, în concordanţă cu principiile economiei de piaţă şi cu reglementările UE în domeniu, a mentalităţii consumeriste şi a apetitului de a maximaliza câştigurile pe termen scurt. În acest scop se impune, în perioada imediat următoare, o analiză de profunzime a factorilor care influenţează evoluţiile semnalate şi stabilirea, pe această bază, a politicilor economice care să stimuleze creşterea semnificativă a productivităţii resurselor.

Principala cale de majorare a productivităţii resurselor o reprezintă ajustarea structurală a economiei prin mărirea ponderii specifice a produselor, proceselor şi activităţilor care utilizează un volum redus de resurse energetice şi materiale dar generează o valoare adăugată mare.

Din acest punct de vedere, cel mai eficient segment al economiei este sectorul serviciilor. Prin dezvoltarea infrastructurii de comunicaţii în bandă largă, având ca obiectiv central o acoperire de 95% cu conexiuni broadband până în anul 2013, se va accelera oferirea de servicii publice destinate cetăţenilor şi mediului de afaceri, cu consecinţe semnificative în toate sectoarele de activitate. Pentru afirmarea rolului tehnologiei informaţiilor şi comunicaţiilor ca pârghie necesară şi obligatorie într-un mediu concurenţial din ce în ce mai accentuat se va urmări agregarea cererii publice, creşterea utilizării şi sporirea accesibilităţii serviciilor digitale, creşterea disponibilităţii şi atractivităţii serviciilor, dezvoltarea de conţinut şi aplicaţii, educaţia şi conştientizarea consumatorilor. Se va sprijini dezvoltarea infrastructurii în sectoarele în care mecanismele de piaţă nu se dovedesc suficiente pentru satisfacerea cerinţelor de dezvoltare şi în zonele defavorizate. Se va asigura acoperirea tuturor localităţilor urbane cu conexiuni la o reţea de transmisii naţională prin fibră optică.

Se vor aplica măsuri stimulatorii pentru creşterea semnificativă a calităţii serviciilor furnizate pe piaţa unică a UE ca element determinant al percepţiei competitivităţii de ţară. Dezvoltarea serviciilor în mediul rural (comerciale şi financiare, de consultanţă agricolă şi edilitară, transport şi agroturism, medicale şi sanitar-veterinare etc.) va permite valorificarea unei surse suplimentare pentru creşterea PIB prin atragerea unei părţi din populaţia ocupată în agricultură (care reprezintă 30,5% din populaţia activă dar contribuie la PIB cu mai puţin de 9%). Aceasta va conduce în acelaşi timp la creşterea veniturilor populaţiei din mediul rural şi poate crea premise pentru reducerea ponderii agriculturii de subzistenţă în favoarea fermelor agricole comercial viabile. 

În domeniul agriculturii şi producţiei alimentare se va pune accentul pe asigurarea securităţii alimentare şi siguranţei alimentelor. Agricultura va avea în continuare un rol important pentru asigurarea veniturilor unei părţi semnificative din populaţia activă, prin propria angajare, în timp ce diversificarea activităţilor în zonele rurale va necesita măsuri complexe, eşalonate în timp. Promovarea modelului de producţie şi consum durabile concomitent cu protejarea ecosistemelor şi decuplarea creşterii economice de degradarea mediului vor asigura sustenabilitatea producţiei alimentare, reducerea şi eliminarea dezechilibrelor de pe piaţa agricolă generate de modul de utilizare a resurselor naturale şi vor duce la o mai bună valorificare a avantajelor comparative de care dispune agricultura românească. În acest scop, se va aplica o politică raţională coerentă pentru dezvoltarea sustenabilă a agriculturii, a sectoarelor de procesare a materiilor prime agricole şi încurajarea creşterii cantitative şi calitative a producţiei de alimente şi a consumului alimentar în condiţii de sustenabilitate.

Pentru reducerea impactului negativ al activităţilor umane asupra mediului, în perioada de referinţă va începe implementarea Planului de Acţiune al UE privind consumul şi producţia durabile prin angajarea unui dialog sistematic şi permanent cu asociaţiile patronale şi cu partenerii sociali în vederea convenirii unor ţinte de performanţă ecologică şi socială pentru principalele produse şi procese.

Implementarea măsurilor cuprinse în planul de acţiune ETAP, privind introducerea tehnologiilor ecologice şi stimularea eco-inovaţiei prin aplicarea foii de parcurs naţionale, va accelera sporirea cererii şi producţiei de echipamente şi procedee destinate acestui scop în toate întreprinderile şi sectoarele economice. Prin corelarea obiectivelor-ţintă ale programelor operaţionale sectoriale, în special Strategia Naţională în domeniul cercetării ştiinţifice şi dezvoltării tehnologice, cu cele de dezvoltare regională se va stimula diseminarea inovărilor cu efecte sociale şi ecologice şi a tehnologiilor orientate spre îmbunătăţirea condiţiilor de mediu, utilizarea raţională a resurselor naturale neregenerabile şi folosirea sustenabilă a resurselor regenerabile. 

Activităţile de cercetare-dezvoltare-inovare şi de promovare a tehnologiilor eco-eficiente se vor orienta prioritar spre sectoarele şi domeniile unde aplicarea acestora poate crea efecte semnificative de progres ecologic şi de competitivitate (produse alimentare organice, tehnologia apei, eficienţa energetică, transportul urban, industriile cu impact major asupra mediului, construcţiile, colectarea selectivă, reciclarea şi neutralizarea deşeurilor, biocombustibilii etc.).

Se va introduce treptat sistemul de achiziţii publice ecologice în vederea apropierii, până în 2013, de obiectivul stabilit al UE de a se situa în 2010 la nivelul mediu atins în 2006 de statele membre cele mai performante. În acest scop se vor întreprinde măsuri concrete pentru:

Se va extinde treptat, conform deciziilor UE, etichetarea produselor în funcţie de performanţele lor ecologice şi se vor realiza campanii coerente de informare a consumatorilor, cu participarea societăţilor comerciale de desfacere cu amănuntul, a organismelor de reglementare a pieţei şi a organizaţiilor societăţii civile, pentru promovarea produselor şi serviciilor eco-eficiente, inclusiv a celor rezultate din agricultura ecologică. 

Este vizată, de asemenea, crearea unui sistem de taxe care să încurajeze consumul durabil (de exemplu, avantaje fiscale, reduceri sau scutiri de taxe, impozite pentru achiziţii de maşini, case ecologice, instalarea de panouri solare etc.).

În conformitate cu recomandările UE, aflate în curs de elaborare, se au în vedere ajustări ale sistemului fiscal  prin transferarea unei părţi din impozitarea pe forţa de muncă către impozitarea consumului de resurse materiale şi energetice. Această acţiune poate avea efecte pozitive majore asupra dezvoltării durabile prin: încurajarea direcţionării investiţiilor spre subramurile în care productivitatea resurselor este mai ridicată şi inhibarea creşterii sectoarelor energo- şi material-intensive a căror dezvoltare excesivă pe termen lung nu poate fi susţinută de resursele disponibile; promovarea produselor şi serviciilor bazate pe tehnologii de complexitate medie şi înaltă, cu grad de prelucrare avansat şi valoare adăugată mare, precum şi creşterea ponderii acestora în export.

▪ Conservarea şi gestionarea resurselor naturale

Programul Operaţional Sectorial de “Mediu” al României 2007-2013 (aprobat de Comisia Europeană în iulie 2007) este corelat cu strategiile de dezvoltare şi cu celelalte programe finanţate din fonduri europene şi naţionale şi vizează conformitatea cu directivele UE în materie, reflectând în acelaşi timp interesele naţionale. 

Pe ansamblu, strategiile şi programele naţionale  referitoare la mediu corespund orientărilor Strategiei pentru Dezvoltare Durabilă a UE reînnoite (2006) şi vizează realizarea următoarelor obiective specifice:
1. Îmbunătăţirea calităţii şi accesului la infrastructura de apă şi apă uzată

În conformitate cu Tratatul de Aderare, România a obţinut perioade de tranziţie pentru conformarea cu acquis-ul pentru colectarea, descărcarea şi epurarea apelor uzate municipale până în 2015 pentru 263 aglomerări mai mari de 10.000 locuitori echivalenţi (l.e.) şi până în 2018 pentru 2.346 aglomerări între 2.000 şi 10.000 l.e., precum şi până în 2015 pentru calitatea apei potabile.

Se prevede promovarea unor sisteme integrate de apă şi apă uzată într-o abordare regională, pentru a oferi populaţiei şi altor consumatori servicii de apă la calitatea cerută şi la tarife acceptabile. Ţintele propuse pentru anul 2015 sunt: construcţia sau reabilitarea surselor de apă în vederea potabilizării şi a staţiilor de tratare a apei potabile în 300 localităţi (faţă de 60 în 2006); extinderea sau reabilitarea reţelelor de distribuţie a apei potabile astfel ca proporţia populaţiei conectate la serviciile de apă să ajungă la 70% (faţă de 52% în 2006); extinderea sistemelor de canalizare pentru aglomerările de peste 2.000 locuitori la 69,1% din locuitorii echivalenţi racordaţi în 2013, 80,2% în 2015 şi 100% în 2018 (faţă de 48,7% în 2005); construirea de staţii de epurare a apelor uzate şi reabilitarea celor existente în localităţile cu peste 2.000 locuitori pentru a realiza o acoperire de 60,6%  l.e. În 2013, 76,7%, în 2015 şi 100% în 2018 (faţă de 34,9% în 2005); sporirea volumului de apă uzată epurată corespunzător la 60% în 2015 (faţă de 35% în 2006).
2. Dezvoltarea sistemelor de management integrat al deşeurilor 

România a obţinut perioade de tranziţie în vederea conformării cu Directivele UE pentru depozitele de deşeuri municipale până în 2017; depozitarea temporară de deşeuri periculoase până în 2009; depozitarea de deşeuri industriale nepericuloase până în 2013. Un număr de 177 depozite vor trebui să-şi înceteze activitatea şi se va asigura reducerea treptată a cantităţilor depuse în cele 101 depozite municipale neconforme. Până în anul 2013 se va reduce până la 2,4 milioane tone cantitatea anuală a deşeurilor biodegradabile depozitate, reprezentând 50% din totalul produs în 1995, şi se vor implementa măsuri pentru reducerea considerabilă a depozitării deşeurilor de ambalaje.

Până în anul 2013, se prevede un grad de recuperare a materialelor utile din deşeurile de ambalaje pentru reciclare sau incinerare cu recuperare de energie de 60% pentru hârtie sau carton, 22,5% pentru mase plastice, 60% pentru sticlă, 50% pentru metale şi 15% pentru lemn. Se prevăd măsuri speciale, cu termene de execuţie între sfârşitul anului 2008 şi 2013, pentru recuperarea deşeurilor de echipamente electrice şi electronice, precum şi pentru închiderea unor instalaţii de incinerare neconforme pentru deşeurile medicale. Ţintele propuse pentru anul 2015 vizează: crearea a 30 sisteme integrate de gestionare a deşeurilor la nivel regional/judeţean; închiderea a 1.500 depozite mici situate în zone rurale şi a 150 depozite vechi în zonele urbane; realizarea a 5 proiecte pilot pentru reabilitarea siturilor contaminate istoric; asigurarea unor servicii îmbunătăţite de salubritate şi management al deşeurilor pentru un număr de 8 milioane locuitori.


3. Reducerea impactului negativ asupra mediului şi diminuarea schimbărilor climatice cauzate de sistemele de încălzire urbană în cele mai poluate localităţi până în 2015 

România a obţinut perioade de tranziţie până în anul 2013, respectiv 2017, pentru respectarea valorilor limită de emisii  de dioxid de sulf, oxizi de azot şi pulberi (pentru conformarea cu Directivele UE privind reducerea emisiilor provenite din instalaţii mari de ardere). 

Cantităţile de emisii totale anuale de dioxid de sulf se vor reduce de la 540 mii tone în 2007, la 148 mii tone în 2013, cele de oxizi de azot de la 128 mii tone în 2007 la 112 mii tone în 2013, iar cantităţile de emisii totale anuale de pulberi se vor reduce de la 38,6 mii tone în 2007, la 15,5 mii tone în 2013.

Acţiunile programate prevăd utilizarea raţională a surselor de energie neregenerabile şi, acolo unde este posibil, a surselor regenerabile sau mai puţin poluante în sistemele de încălzire urbană. Se are în vedere corelarea acestor măsuri cu programul de gestionare a apei, întrucât infrastructura precară a reţelelor de încălzire municipală cauzează pierderi însemnate în reţelele de distribuţie a apei. 

Pentru reabilitarea sistemelor urbane de încălzire în zonele critice, principalele ţinte urmărite la nivelul anului 2015 se referă la implementarea celor mai bune tehnici disponibile pentru reducerea emisiilor de dioxid de sulf (SO2) la 15 mii tone (de la 80 mii tone în 2003) şi de oxid de azot (NOx) la 4 mii tone (de la 7 mii în 2003). Emisiile de pulberi se vor reduce de la 38,6 mii tone/an în 2007 la sub 15,5 mii tone/an în 2013, iar cele de metale grele se vor menţine sub nivelul anului 1989. Se prevede reabilitarea sistemelor de încălzire centrală în 8 municipalităţi, având ca rezultat o îmbunătăţire substanţială a calităţii aerului, şi elaborarea studiilor de opţiune pentru alte 15 localităţi, completată cu reabilitarea depozitelor neconforme de zgură şi cenuşă precum şi a reţelelor de distribuţie a apei calde şi căldurii.
4. Conservarea biodiversităţii şi a patrimoniului natural prin sprijinirea managementului ariilor protejate, inclusiv prin implementarea reţelei „Natura 2000”
În perioada de referinţă, obiectivul principal este implementarea unor sisteme adecvate de management pentru protecţia naturii în vederea conservării diversităţii biologice, a habitatelor naturale, a speciilor de floră şi faună sălbatică. Acţiunile prevăzute vizează întărirea capacităţii instituţionale, la nivel naţional şi local, şi atragerea participării publice (un rol important revenind ONG-urilor), în special cele referitoare la păsări şi habitate, în corelare cu dezvoltarea reţelei „Natura 2000”. Siturile „Natura 2000” reprezintă 17,84% din suprafaţa ţării, inclusiv 273 de situri de importanţă comunitară (13,21% din suprafaţă). 

Agenţia Naţională pentru Arii Protejate şi Conservarea Biodiversităţii asigură coordonarea generală a elaborării şi implementării planurilor de management pentru fiecare dintre siturile desemnate pentru protejare. 
Ţintele concrete propuse pentru anul 2015 includ sporirea numărului de arii protejate şi situri „Natura 2000” care dispun de planuri de management aprobate, de la 3 în 2006, la 240 în 2015 şi extinderea acestor suprafeţe la 60% din totalul ariilor protejate.
5. Reducerea riscului de producere a dezastrelor naturale

Obiectivele principale vizează instituirea unui management durabil al inundaţiilor în zonele cele mai expuse la risc şi protejarea şi reabilitarea litoralului Marii Negre.

Realizarea unui nivel adecvat de protecţie împotriva inundaţiilor se impune datorită creşterii în intensitate a acestor dezastre naturale în ultimul deceniu. Inundaţiile din 2005 şi 2006 au avut efecte catastrofale, afectând peste 1,5 milioane persoane şi producând daune grave elementelor de infrastructură (pagube totale estimate la 2 miliarde euro). Intervenţiile prioritare propuse se vor implementa pe baza unei strategii pe termen lung, vizând  acţiuni la nivel naţional şi regional privind dezvoltarea graduală a infrastructurii pentru prevenirea inundaţiilor şi reducerea consecinţelor destructive ale acestora, elaborarea unor hărţi de pericol de risc şi a unor metodologii precise pentru pregătirea de proiecte, management, supervizare şi publicitate. 

Ţintele propuse la nivelul anului 2015 includ pregătirea şi începerea punerii în aplicare a unui număr de 10 proiecte majore de protecţie împotriva inundaţiilor de care să beneficieze circa 1,5 milioane locuitori din zonele de risc şi reducerea riscului de incidenţă a inundaţiilor în zonele de intervenţie cu 30%.

Pentru zonele de litoral se vor efectua reabilitări de coastă pe o lungime de 10 kilometri, cu extinderea suprafeţei de plajă cu 30%. 

Se va acţiona pentru eficientizarea intervenţiilor după inundaţii şi alte dezastre naturale (cutremure, alunecări de teren) prin crearea unor unităţi operative speciale, instruirea şi dotarea lor cu echipamente, îmbunătăţirea sistemelor de avertizare şi informarea publică asupra riscurilor.  

  
▪ Sănătatea publică


Viitoarele programe în domeniu vor trebui să ţină seama în mai mare măsură de evoluţiile demografice mai mult decât îngrijorătoare si să se concentreze pe efectele asupra sănătăţii populaţiei generate de mobilitatea transfrontalieră, recrudescenţa unor maladii transmisibile (inclusiv a tuberculozei rezistente la antibiotice, asociate sau nu cu HIV/SIDA), modificarea morbidităţii prin creşterea incidenţei bolilor cardiace şi a celor provocate de diabet, obezitate, cancer şi neuropsihice. 

Având în vedere ţintele strategice ale sectorului sanitar şi măsurile preconizate pentru perioada anterioară, începând cu anul 2014 vor fi consolidate noile structuri instituţionale, în special pentru asigurarea calităţii serviciilor de asistenţă medicală în condiţiile descentralizării şi managementului pe programe. Se vor iniţia noi măsuri, inclusiv prin iniţiative legislative, pentru fundamentarea deciziilor în domeniul politicilor de sănătate prin analiza performanţei sistemului în funcţie de rezultate, evaluarea tehnologiilor, efectuarea sistematică de cercetări de cost/eficacitate şi cost/beneficiu.

Prin implementarea principalelor programe de sănătate, se prevede continuarea trendului descrescător în privinţa mortalităţii şi morbidităţii infantile şi materne, incidenţei îmbolnăvirilor şi mortalităţii prin boli transmisibile şi prin cancer (scădere cu 50%). În acest scop, se va trece la al doilea val de servicii organizate la nivel populaţional pentru prevenţia secundară (screening) în privinţa cancerului de col uterin, a incidenţei şi mortalităţii prin cancer de sân şi de colon.

Va continua creşterea procesului de acoperire a populaţiei cu servicii de bază cum ar fi asistenţa de urgenţă, creşterea cu 50% a accesului la servicii de asistenţă medico-sanitară (îngrijiri pe termen lung) a populaţiei de vârsta a treia, creşterea acoperirii cu servicii paliative la 60% din necesar şi cu servicii de asistenţă de psihiatrie comunitară la 70% din necesar.

România se va alinia, în linii generale, la cerinţele şi standardele UE privind accesul la serviciile de bază privind asistenţa de urgenţă, asistenţa medicală primară, controlul cancerului, asigurarea cu servicii de sănătate mintală la nivelul comunităţii.

▪ Incluziunea socială, demografia şi migraţia

Cel de-al doilea Raport al României asupra realizării Obiectivelor Mileniului convenite în cadrul ONU (aprobat la 18 septembrie 2007) relevă faptul că o bună parte dintre obiectivele asumate în 2003, care prezintă relevanţă pentru problematica incluziunii sociale au fost îndeplinite, unele dintre acestea în avans, creându-se premisele pentru o îmbunătăţire substanţială a situaţiei până în anul 2013 şi în perioadele următoare. Astfel, rata sărăciei severe s-a redus de la 10,91% în 2002, la 4,1% în 2006 (faţă de ţinta propusă de 5,4%), permiţând stabilirea unei noi ţinte de 3,5% pentru 2009; creşterea cu peste 50% a numărului copiilor de origine romă înrolaţi în procesul educaţional; o uşoară creştere a ratei de ocupare a populaţiei feminine (de la 52% în 2002 la 52,8% în 2007), cu perspectiva atingerii unui nivel de 55% în 2010 şi 60% în 2015. 

Cu toate acestea, decalajele faţă de media UE în privinţa accesului la serviciile de protecţie socială şi a măsurilor active pentru promovarea incluziunii sociale rămân importante şi vor constitui obiectul unei preocupări serioase, printr-un ansamblu de politici publice, şi după 2013. Aceste politici vor trebui să vizeze, de asemenea, în mod prioritar, stabilizarea şi redresarea într-un orizont de timp realist a situaţiei demografice, care a înregistrat tendinţe negative alarmante în ultimele două decenii.   

Se prevede ca numărul structurilor economiei sociale să crească de la 3, în 2005, la 830, în 2015 (cu o sporire a numărului de locuri de muncă create în asemenea structuri de la 12 la 5.000), numărul de participanţi la programele de calificare sau recalificare destinate grupurilor vulnerabile să crească de la 6.487 în 2005, la 150.000 în 2015 (dintre care pentru romi de la 1.500 la 65.000, pentru persoane cu dizabilităţi de la 160 la 20.500 şi pentru tineri care părăsesc sistemul de stat de protecţie de la 221 la 5.400), numărul de persoane dependente sprijinite de la 12.526 în 2005, la 40.000 în 2015, numărul de participanţi la programele de formare destinate specialiştilor în domeniul incluziunii sociale de la 4.795 în 2005, la 10.000 în 2015.

Evoluţiile demografice în România sunt îngrijorătoare, cu trenduri negative pe termen lung. Conform estimărilor convergente din surse naţionale şi internaţionale, fără a lua în considerare migraţia externă, dar admiţând o creştere considerabilă a speranţei de viaţă la naştere, populaţia României ar putea să scadă de la 21,5 milioane locuitori în 2007, la 21,2 milioane în 2013, la 20,8 milioane în 2020 şi la 19,7 milioane în 2030, urmând să ajungă la 16,7 milioane la mijlocul secolului. Consecinţele acestor evoluţii sunt considerabile în toate domeniile vieţii economico-sociale (forţă de muncă, educaţie şi formare profesională, servicii sociale şi de sănătate, dezvoltare regională etc.). 

Dacă se iau în calcul accentuarea mobilităţii şi efectele generate de migraţia externă,  conform prognozelor ONU şi Eurostat, populaţia României ar ajunge la 20,8 milioane locuitori în 2013, 20 milioane în 2020 şi 18,6 milioane în 2030, coborând apoi la numai 15 milioane în 2050.

Efectele demografice şi economice pe termen lung ale scăderii masive a natalităţii în prima jumătate a anilor 1990 şi ale menţinerii acesteia la o valoare mică în toată perioada care a urmat vor apărea după anii 2025-2030, atunci când generaţiile născute după 1989 vor ocupa poziţia centrală în segmentul reproductiv şi cel activ economic ale populaţiei ţării. La 100 persoane adulte (20-59 ani) vor reveni 50 de persoane vârstnice (60 de ani şi peste) în anul 2030 şi 85 la mijlocul secolului, faţă de numai 34 în 2007. Într-un astfel de context, stabilirea obiectivelor de dezvoltare durabilă pentru orizontul 2030 nu poate omite efectele evoluţiilor demografice  pe termen lung şi foarte lung. 

Ţinând seama de aceste elemente, este o prioritate de interes naţional elaborarea unei Strategii privind populaţia României pe termen lung (până în 2050) şi foarte lung (până la sfârşitul secolului), conţinând propuneri concrete, bazate pe date ştiinţifice, care să cuprindă un ansamblu de măsuri pro-active, compatibile cu principiile dezvoltării durabile şi cu drepturile fundamentale ale omului, pentru stabilizarea şi redresarea situaţiei. 

Până în anul 2013 se va asigura elaborarea şi va începe implementarea cadrului legislativ unitar privind problematica migraţiei forţei de muncă, pentru promovarea unei acţiuni concertate, împreună cu partenerii sociali, autorităţile locale şi regionale, centrele de învăţământ şi de formare profesională şi societatea civilă, vizând obiectivul unei mobilităţi echitabile, în special prin combaterea muncii nedeclarate şi a dumpingului social. Dezvoltarea unor instrumente mai bine adaptate la nevoile lucrătorilor migranţi şi ale întreprinderilor care îi angajează, asigurarea dezvoltării oportunităţilor şi accesului pe piaţa forţei de muncă a lucrătorilor migranţi, dezvoltarea abordării bazate pe principiul flexicurităţii vor conduce la fructificarea eficientă a beneficiilor mobilităţii geografice pentru individ şi pentru economie în ansamblu 

Se estimează că, la nivelul anului 2020, va avea loc o reducere a populaţiei în vârstă de muncă (15-64 ani) cu circa 1,2% faţă de 2007, paralel cu o scădere a populaţiei inactive de aproape 13% datorită efectelor creşterii economice şi cu sporirea cu 5,3% a ratei de ocupare a populaţiei în vârsta de muncă. În aceste condiţii, deficitul de forţă de muncă este probabil să se menţină, ceea ce va impune gestionarea adecvată a circulaţiei externe a forţei de muncă şi aplicarea unor programe speciale de admisie a anumitor categorii profesionale din străinătate. Operaţiunile orientative prevăd:

- elaborarea şi adoptarea unui pachet legislativ coerent privind migraţie în scop de muncă;

- consolidarea capacităţii instituţionale şi administrative a autorităţilor centrale şi locale în scopul gestionării eficiente a fenomenului migraţiei.

▪  Sărăcia globală şi sfidările dezvoltării durabile 

România s-a angajat să depună eforturi pentru creşterea volumului asistenţei oficiale pentru dezvoltare, pentru a atinge ţinta de 0,17% din venitul naţional brut (VNB) până în 2010 şi de 0,33% din VNB până în 2015.

Deşi persistă discrepanţe serioase în privinţa performanţei la unii indicatori importanţi ai dezvoltării durabile faţă de media UE şi, în special, faţă de statele din nucleul său central, România se califică, datorită creşterii robuste a PIB în perioada 2001-2007, pentru statutul de ţară donatoare de ajutor pentru dezvoltare. Această stare de fapt este confirmată de Raportul de ţară asupra Obiectivelor de dezvoltare ale Mileniului (2007), care constată îndeplinirea, în cea mai mare parte, în unele cazuri în avans, a obiectivelor asumate în primul raport din 2003. Aceasta a permis stabilirea unor ţinte mai ambiţioase la nivelul anului 2015 şi creează condiţiile pentru utilizarea experienţei şi expertizei relevante dobândite de România în vederea soluţionării unor probleme specifice ţărilor aflate într-o etapă timpurie a dezvoltării moderne.

Pentru anii următori se are în vedere sporirea bugetului alocat dezvoltării asistenţei oficiale, în sensul respectării obligaţiilor asumate, creşterea graduală a asistenţei bilaterale, întărirea capacităţii instituţionale şi coerenţei de acţiune la nivel naţional în sectorul guvernamental şi neguvernamental, în scopul consolidării profilului României ca ţară donatoare în strânsă colaborare şi coordonare cu ceilalţi donatori internaţionali.

Pe plan regional, România va continua să acorde asistenţă în domeniile prioritare menţionate în Strategia Naţională. De asemenea, va continua să acţioneze în sprijinul extinderii colaborării transfrontaliere axate pe obiectivele dezvoltării durabile în zona Mării Negre, prin utilizarea raţională şi eficientă a fondurilor puse la dispoziţie de guvernul român şi de alţi parteneri europeni şi internaţionali, şi prin implementarea Convenţiei de la Bucureşti privind protecţia Mării Negre împotriva poluării (1992), în corelare cu obiectivele complexe ale politicii maritime a Uniunii Europene şi prin concretizarea iniţiativei comune cu Austria privind intensificarea cooperării în bazinul dunărean.

Vor fi întreprinse acţiuni de conştientizare a cetăţenilor asupra importanţei implicării României în programele de asistenţă pentru implementarea principiilor şi practicilor dezvoltării durabile la nivel global, nu numai ca o obligaţie morală de solidaritate internaţională, ci şi ca o modalitate concretă de promovare a intereselor naţionale ale României, în special în domeniul economic.

România va susţine, alături de celelalte state membre ale Uniunii Europene, întărirea rolului şi competenţelor Programului pentru Mediu al Naţiunilor Unite (UNEP) cu sediul la Nairobi şi transformarea acestuia într-o agenţie specializată a ONU, ca vehicul principal al integrării preocupărilor de conservare şi folosire raţională a resurselor naturale la nivel planetar, în efortul general de îndeplinire a obiectivelor dezvoltării durabile.

� � HYPERLINK "http://www.uncsd2012.org/rio20/" ��http://www.uncsd2012.org/rio20/�  Rio+20 Brochure - Building Our Common Future, UN-DPI


� http//www.earthsummit2012.org


� Guvernul Romaniei, Informare de presa, 7.03. 2011


� Guvernul Romaniei, Comunicat de presă, 16 mai 2011


� http://www.mae.ro/node/10405


� În noiembrie 2008, Guvernul a aprobat Strategia naţională pentru dezvoltare durabilă 2013-2020-2030. Documentul, elaborat pe baza Normelor metodologice ale Comisiei Europene, reprezintă un proiect comun al Guvernului şi al Programului Naţiunilor Unite pentru Dezvoltare Durabilă. 


� HYPERLINK "http://strategia.ncsd.ro/docs/sndd-final-ro.pdf" ��http://strategia.ncsd.ro/docs/sndd-final-ro.pdf�


Strategia şi Raportul României prezentat în cadrul Comisiei ONU pentru dezvoltare durabilă sunt publicate pe site-ul ONU.


� HYPERLINK "http://www.un.org/esa/dsd/dsd_aofw_ni/ni_natiinfo_romania.shtml" ��http://www.un.org/esa/dsd/dsd_aofw_ni/ni_natiinfo_romania.shtml�

